Jesaja 9:5 Die Kind is volgens die profesie gebore. Hy lê in ’n voerbak vir diere. Dit is Sy wiegie. Jy kan jou nie indink dat op Sy skouer die heerskappy lê nie. Dit kan tog nie so wees nie? Hoe kan ’n kind wat ouers het wat baie arm is nou koning wees? In die Here Jesus se eerste lewensjaar kom mense na Bethlehem. Hulle het ’n baie ver reis gemaak. Dit is ryk en belangrike mense. Dit is manne waaraan jy kan sien dat hulle baie invloed het. Dit is die HERE wat hulle uit ’n ver land laat kom het. Die Skepper van alle dinge het deur ’n spesiale ster hulle die pad na die een plek in Bethlehem gewys. Daar moet hulle wees! Die HERE het hierdie wyse manne uit die Ooste laat weet dat hulle in die pad moet val omdat die groot Koning van die Jode gebore is. Dit is die Koning wat verlossing en vrede sal bring en oor die hele aarde sal regeer. Hy is nie net Koning oor die Jode nie. Die wyse manne uit die Ooste wys dat die hele wêreld onder Sy heerskappy staan. Hierdie manne weet dat hierdie Kindjie regtig die Koning is. Ons lees in Matt 2: “Hulle het die huis ingegaan en die Kindjie saam met Maria, sy moeder, gesien, en hulle het gekniel en aan hom hulde bewys.” Vs 11
Die Kindjie Jesus is die groot Koning. Hy het nie Koning geword nie. Hy het as Koning na die wêreld gekom. Hy het gewys dat selfs die duiwel met al Sy helpers Hom nie kan teenhou nie. As Herodes Hom wil doodmaak saam met al die klein baba’s in Bethlehem dan is Hy dit wat Herodes nie kan doodmaak nie. Koning Jesus verneder Hom deur te vlug om ons te kan red. So groot is ons Koning.